Medvedev klar for Carlsens VM-parti
Det får VG bekreftet lørdag formiddag av arrangørsjef Ilja Merenzon. - Det er ennå ikke bestemt om han skal åpne partiet, men Medvedev kommer til å være til stede når det begynner, sier Merenzon. Senere lørdag bekrefter han overfor Dagbladet at Medvedev skal gjøre åpningstrekket i det 11. partiet i sjakk-VM. Under fredagens sjakkparti, hvor Viswanathan Anand presset Magnus Carlsen til remis, var en stor delegasjon med sikkerhetspersonell på plass for å inspisere spillelokalet. President i Norges Sjakkforbund, Jøran Aulin-Jansson, har nylig ankommet Sotsji. Han tror ikke besøket vil påvirke Carlsen nevneverdig. - Jeg tror Magnus er ganske fokusert på matchen i seg selv jeg. Det skal nok flere enn Medvedev til for å vippe ham av pinnen, sier Aulin-Jansson. Det var ikke uten kontroverser at sjakk-VM ble lagt til Russland. Det tok også lang tid før Magnus Carlsen signerte kontrakten med Det internasjonale sjakkforbundet (FIDE). - Tror du Magnus vil hilse på ham (Medvedev) i morgen? - Jeg kjenner Magnus som en høflig, ung mann. Jeg synes ikke man uttrykker best politiske forskjeller ved å være uhøflig. - Det vil være ganske arrogant av nordmenn å reagere på besøket, fortsetter Aulin-Jansson. Sjakk-VM spilles i det som var pressesenteret under OL i fjor vinter. Det er et enormt bygg på 158.000 kvadratmeter. Visestatsminister Arkadij Dvorkovitsj har tidligere besøkt VM i Sotsji. Han var ikke spesielt snakkesalig da VG spurte ham om ubåt-episoden som svenskene etterforsket på samme tid.Merenzon sier det ennå ikke er avklart om Vladimir Putin kommer til å overvære et VM-parti. - Vi vet ikke om Putin kommer, men om det dukker opp sikkerhetsfolk i dress, er det et sikkert tegn på at han kommer dagen etter, sier Merenzon. Det lå an til at den russiske presidenten skulle overvære åpningen av mesterskapet i begynnelsen av november, men han uteble da Carlsen og Anand ble hyllet på seremonien. Likevel har presidenten funnet tid til å hylle de to VM-spillerne. - Carlsen og Anand vil demonstrere ferdigheter og evner til å løse de mest komplekse oppgaver, sa Putin og fastslo at «vårt land er kjent for sin sjakkskole» og har stor erfaring i å gjennomføre store sjakkmesterskap i en artikkel i regjeringsorganet Rossiskaja Gazeta.Men skal Putin, som Medvedev, få med seg noe av mesterskapet, begynner det å haste. Magnus Carlsen leder med ett poeng på Viswanathan Anand. Dersom nordmannen vinner med hvite brikker søndag, er VM-kampen avgjort. Skulle det bli remis eller Anand-seier, vil det minst bli spilt enda et parti. Er stillingen lik etter det 12. VM-partiet, vil kampen om tittelen bli avgjort på en tie-break-dag. Lørdag er det hviledag for spillerne. Anand kommer til å bruke dagen til lett trening og tunge forberedelser. Carlsen vil på sin side trolig spille basketball og gjøre noen lettere forberedelser enn motstanderen.
Russlands statsminister Dmitrij Medvedev (49) skal gjøre det første trekket i det 11. VM-partiet mellom Magnus Carlsen (23) og Viswanathan Anand (44).